
Kozmogónia

Kozmogónia című munkám alapjául az izlandi énekesnő, Björk Biophilia című multimédiás projektje szolgált, amely magába foglal egy hagyományos hanglemezt, rajta tíz dallal, egy koncertsorozatot és dalonként egy-egy okostelefonos applikációt. A művésznő ezt a már-már epikusnak mondható, összetett vállalását fogalmaztam át, s újragondolva dalonként, tömören, képzőművészeti megközelítéssel képekbe foglaltam azt.
Mint minden dal, a képek is egy-egy önálló, sajátos világba engednek betekintést: a barangolás során hol mikroszkopikus léptékben szemlélődünk, hol pedig az űrben találjuk magunkat különféle égi jelenségek szemtanúiként. Ez a léptékváltás mikro és makro méret között, s a további gondolati ellentétpárok, az azokból adódó problémafelvetések a projekt állandó jellemzői. E gondolatok mentén haladva rajzolódnak ki a külön kis világok, melyek mindegyike egyetlen nagy egység, rendszer részei. Az egység létrehozása egyrészt az ősi alkotási vágy kielégítését hozza el, másrészt egy saját mítosz, világkép megteremtését eredményezi.
A kísérletező jelleg már az alapul szolgáló zenében is megmutatkozik, így én is többféle technikával készítettem képeimet, többek között felhasználtam sokszorosító grafikai eljárásokat, mint például a papírmetszést, de a festészeti és fotografikus megoldások is jelen vannak.



